Predkladacia správa

Na Svetovom summite o trvalo udržateľnom rozvoji (WSSD) v Johannesburgu predstavitelia členských štátov OSN zhodnotia celkový vývoj sveta z hľadiska implementácie AGENDY 21 za posledných 10 rokov. Okrem toho na tomto fóre majú byť na najvyššej  politickej úrovni oživené rozhovory o globálnych záväzkoch smerujúcich k trvalo udržateľnému rozvoju (TUR), čím by sa malo urýchliť napĺňanie cieľov AGENDY 21. Medzi hlavné ciele WSSD patrí:
•	zhodnotenie pokroku z hľadiska implementácie AGENDY 21, vrátane stavu riešenia problémov, rozpracovania dosiahnutých výsledkov a získaných skúseností, najmä pokroku v demografickom vývoji, boji s chudobou, ochranou ľudského zdravia, vzdelávaní a osvete pre podporu TUR, využívanie informácií a odborných inštitúcií v procese rozhodovania, zaangažovanosti hlavných skupín obyvateľstva, v zmenách modelov spotreby, financovania, finančných zdrojov a mechanizmov, obchodu, energetiky, dopravy, cestovného ruchu, poľnohospodárstva, ľudských sídiel, v transfere environmentálne vhodných technológií, boji proti desertifikácii, ochrane lesa, ovzdušia, vody – kľúčového zdroja pre TUR, oceánov a morí, v zachovaní biologickej rozmanitosti, zneškodňovaní nebezpečných látok a v odpadovom hospodárstve;
•	vyzdvihnutie nových výziev a možností, ktoré sa objavili počas 10 rokov od UNCED, ovplyvňujúcich zabezpečovanie TUR;
•	navrhnutie ďalších cieľov, krokov, opatrení a podpôr inštitucionálneho a finančného zabezpečenia TUR;
•	nájdenie ciest na posilnenie inštitucionálneho rámca pre implementáciu TUR.
Návrh Národnej správy RIO+10 za Slovenskú republiku v tomto zmysle podáva komplexný pohľad na vývoj SR v dimenziách TUR v období od konferencie v Rio de Janeiro po súčasnosť. Pri príprave tohto materiálu sa vychádzalo z Národnej stratégie trvalo udržateľného rozvoja (NSTUR) schválenej uznesením vlády SR č. 978/2001 a uznesením NR SR č. 1989/2002, zo štatistických ukazovateľov sledovaných Štatistickým úradom SR a iných ústredných orgánov štátnej správy. Pre medzinárodné porovnanie SR boli v tomto dokumente využité aj databázy viacerých medzinárodných organizácií (hlavne OECD, ako aj OSN, UNDP a pod.).
Predložený Návrh Národnej správy RIO+10 je vypracovaný ako dokument indikatívneho typu, opierajúci sa o hodnotenie cca 70 kľúčových indikátorov podávajúcich komplexný pohľad na SR vo všetkých dimenziách TUR. Hodnotenie SR rešpektuje požiadavku medzinárodných organizácií vypracovať hodnotiace národné správy RIO+10 založené na báze súborov medzinárodne akceptovateľných indikátorov – umožňujúcich agregovať národné hodnotenia do sumárnych hodnotení (napr. na úrovni krajín OSN), resp. umožňujúcich porovnať vývoj v jednotlivých oblastiach TUR medzi jednotlivými krajinami na bilaterálnej báze.
Časový sled rokov, v ktorom je hodnotený vývoj SR je vo väčšine prípadov vymedzený intervalom rokov 1993-2000. V ojedinelých prípadoch však hodnotenie zachádza až do roku 1989, prípadne  skoršie do roku 2001. Táto skutočnosť vyplýva predovšetkým z faktu, že vývoj niektorých ukazovateľov na prelome rokov 2000 a 2001 preukázal určité zlomy v trendoch vývoja – vzhľadom k predchádzajúcemu časovému obdobiu. Výber indikátorov TUR tohto dokumentu vychádza najmä z odporúčaní Komisie OSN pre trvalo udržateľný rozvoj (2001), pričom ich dopĺňa aj o niektoré nové, resp. špecifické ukazovatele.

Materiál nemá finančný, ekonomický, environmentálny vplyv ani vplyv na zamestnanosť.